Brandstofpryse sal waarskynlik skerp styg in AprilIndien die huidige onderverhaling op petrol tot 31 Maart voortduur, sal die prys van ŉ liter 95-oktaan petrol aansienlik styg op 6 April. Volgens Paul Joubert, senior navorser by die Solidariteit Navorsingsinstituut (SNI), kan die prys van ’n liter 95-oktaan met sowat 73c styg. Die prys van 93-oktaan petrol sal in dieselfde omstandighede met sowat 69c styg. Die groothandelprys van diesel sal met ongeveer 90 sent per liter styg. “Die rand was tot dusver in Maart gemiddeld ietwat sterker (R15,59) teen die dollar as gedurende Februarie (R15,79) maar die internasionale pryse van grootmaat-petrol en -diesel was heelwat hoër. Hierdie hoër internasionale pryse, gekoppel met die jaarlikse styging in die belasting op brandstof (vanjaar is dit 30c), is wat tot die verwagte hoër brandstofpryse aanleiding gee.” Volgens Joubert word die kleinhandelprys van petrol en die groothandelprys van diesel in Suid-Afrika maandeliks aangepas na gelang van die vorige maand se internasionale pryse van petrol en diesel in dollar, wat dan na rand omgeskakel word. “Die prys van olie speel nie direk ŉ rol in die berekening van hierdie pryse nie, aangesien die dollarpryse van klaarvervaardigde petrol en diesel by internasionale raffinaderye gebruik word. Die prys van olie is slegs een van die insetkostes vir hierdie raffinaderye – dit beïnvloed nie die totale produksiekoste van die raffinaderye nie.” In sy begrotingstoespraak in Februarie het die minister van finansies aangekondig dat die belasting op brandstof met 30c per liter sal styg op 6 April. Hierdie veranderinge aan die bedrag belasting per liter word altyd eenmalig in April van elke jaar gemaak en die bedrag bly dan konstant vir die res van die jaar. Die totale belasting op ŉ liter 93-oktaan petrol is tans R4,13 en op ŉ liter diesel is dit R3,98. “Indien die prys soos verwag met 69c styg, sal 93-oktaan petrol in Gauteng in April R12,15 kos, 3,6% laer as in April 2015. Indien dit met 90c styg, sal die groothandelprys van diesel met 0,05% swawelinhoud R10,48 wees, 4,8% hoër as in April 2015.” Hierdie verwagte veranderinge in die pryse is, soos altyd, aan heelwat onsekerheid onderhewig, veral met die markte so onstuimig soos hulle nou is, het Joubert gesê.